**Joseph Jurča** (\* 23. marec 1925, Paríž – † 10. september 2005, Trnava) bol slovenský sochár a pedagóg.

Životopis
---------

V ateliéri s Jánom Koniarkom, cca 1948 – 1950, Trnava, rodinný archív
Narodil sa v Paríži slovenskej matke Márii, ktorá tam odišla za prácou. Bývali na ulici Chevalier du Barre pod Montmartrom, od roku 1929 aj s otcom. Po sobáši rodičov dostal otcovo priezvisko Jurča. Do roku 1936 navštevoval elementárnu školu v Paríži. Ešte pred vypuknutím vojny sa rodina presťahovala na Slovensko a v Trnave ukončil ľudovú i meštiansku školu. Jeho rozhodnutie študovať sochárstvo ovplyvnil trnavský sochár Ján Koniarek, ktorý bol jeho prvým učiteľom.

Joseph Jurča bol členom Združenia výtvarných umelcov západného Slovenska (ZVUZS) a Slovenskej výtvarnej únie. Pravidelne sa zúčastňoval kolektívnych výstav.

### Štúdium

V rokoch 1941 – 1943 študoval na Odbornej keramickej škole v Modre. V rokoch 1945 – 1946 absolvoval Strednú priemyselnú školu stavebnú v Bratislave. Následne v rokoch 1946 – 1948 Strednú umelecko-priemyslovú školu v Bratislave. Medzi rokmi 1948 – 1953 študoval na VŠ UMPRUM Praha, ateliér monumen­tálnej plastiky u profesorov Bedřicha Stefana a Jana Kavana. V rokoch 1953 – 1954 absolvoval základnú vojenskú službu v Pomocnom Technickom Prápore Mimoň (Česko).

### Pedagogická činnosť

Aktívne pedagogicky pôsobil, bol zakladateľom výtvarného odboru na Ľudovej škole umenia v Trnave. Od roku 1980 viedol na tejto škole i výtvarných krúžok dospelých, ktorý pokračoval neskôr v jeho ateliéri na Kapitulskej ulici. Medzi rokmi 1954 – 1957 vyučoval na Strednej umelecko-priemyslovej škole v Bratislave, od roku 1957 – 1963 na Pedagogickej fakulte v Trnave, medzi rokmi 1965 – 1986 na Ľudovej škole umenia v Trnave.

Tvorba
------

Po štúdiách pracoval a tvoril v Trnave, jeho diela sa nachádzajú aj v iných mestách Slovenska (Piešťany, Galanta, Stará Ľubovňa, Nové Zámky). Realizoval monumentálne diela v exteriéri, umelecké doplnenie interiéru architektúr, komorné sochárske diela, návrhy plakiet a medailí, maliarske diela a exlibrisy. Absolvoval desiatky študijných ciest po Európe. Aktívne sa zúčastňoval kultúrneho a umeleckého života v meste Trnava.

Komornej tvorbe sa venoval od počiatkov tvorby, po výmene ateliéru v roku 1980 intenzívne a komorné cykly pravidelne vystavoval.

### Diela

* *Slnko a Mesiac*, keramické farebné reliéfy, 1969, š.105 cm
* *Vietor*, železo, 1967, v.200 cm
* *Nočný vták*, železo, 1967, v. 230 cm
* Objekt – štvorec, železo, 1968, v. 155 cm
* *Ležiaca*, keramika, 1967, dĺ. 80 cm
* Plastika, železo, 1970, v. 505 cm
* Stĺp, hliník, svietiaci objekt, 1971, v. 345 cm
* *Stéla*, zváraný farebný kov
* *Vietnam*, zváraný kov
* *Podopretá*, zváraný kov
* *Rotácia*, drevo
* *Madona*, glazovaná keramika

### Výber z monumentálnych diel

* *Hudba*, patinovaná sadra, 1960, /II. miesto v súťaži pre trnavské divadlo/ v. 205 cm (dnes v Západoslovenskom múzeu v Trnave)
* Konštrukcia, zváraný plech, 1969, Prednádražie I. V Trnave, v.350 cm
* *Jar*, patinovaná terakota, 1977, Prednádražie II v Trnave, v. 350 cm
* *Materstvo*, pieskovec, 1978, Prednádražie II v Trnave, dĺ. 200 cm
* *Dekoratívne mreže*, zváraný kov, 1967, Hotel Karpaty v Trnave

* Jar, patinovaná terakota, 1977, Prednádražie II v Trnave, v. 350 cm. Socha je v exteriéri sídliska Prednádražie II. na Tajovského ulici v Trnave. Foto: rodinný archív Jar, patinovaná terakota, 1977, Prednádražie II v Trnave, v. 350 cm. Socha je v exteriéri sídliska Prednádražie II. na Tajovského ulici v Trnave. Foto: rodinný archív
* Materstvo, 1978, model v hline, detail. Socha sa nachádza v exteriéri na sídlisku Prednádražie II. v Trnave. Foto: rodinný archív Materstvo, 1978, model v hline, detail. Socha sa nachádza v exteriéri na sídlisku Prednádražie II. v Trnave. Foto: rodinný archív

### Exteriérová výstava Sochy a objekty

V roku 1971 realizoval v Trnave jedinečnú exteriérovú výstavu moderných monumentálnych sochárskych diel s názvom *Sochy a objekty*. Bola inštalovaná na trávnatej ploche prekrytého koryta Trnávky pri Evanjelickom kostole. Prevažne kovové plastiky doplnilo niekoľko keramických a jedna drevená socha, jeden objekt bol svetelný a jeden doplnený hudbou. Výstava trvala tri mesiace (jún – august 1971) a autor bol väčšinu času na výstave prítomný.

* Sochy a objekty, výstava v exteriéri, 1971. Foto: rodinný archívSochy a objekty, výstava v exteriéri, 1971. Foto: rodinný archív
* Plastika, železo, 1970, v. 505 cm, z výstavy Sochy a objekty.  Foto: rodinný archívPlastika, železo, 1970, v. 505 cm, z výstavy Sochy a objekty. Foto: rodinný archív
* Nočný vták, železo, 1967, v. 230 cm, z výstavy Sochy a objekty. Foto: rodinný archívNočný vták, železo, 1967, v. 230 cm, z výstavy Sochy a objekty. Foto: rodinný archív

Výstavy
-------

Komorná tvorba na poslednej výstave v r. 2005 v Západoslovenskom múzeu v Trnave. Foto: rodinný archív
Jurča, Dóka a Bartek na študijnej ceste na Azúrovom pobreží, 1966. Foto: rodinný archív
* 1971 – Sochy a objekty, výstava v plenéri, Trnava
* 1976 – Jurča – Paulovič, výstava v Krajskej galérii v Nitre
* 1979 – Jurča – Paulovič, výstava v Oblastnom múzeu v Komárne
* 1981 – Jozef Jurča – Komorná tvorba, výstava v Trnave
* 1985 – Jozef Jurča – jubilejná výstava, GJK a ZsM v Trnave
* 1995 – Komorná plastika, jubilejná výstava, ZsM v Trnave
* 2000 – Jubilejná výstava, Dom umenia Piešťany
* 2005 – Jozef Jurča – jubilejná retrospektívna výstava, ZsM v Trnave

Ocenenia
--------

* 1997 – *Cena mesta Trnava za rok 1996* – za celoživotné dielo

Referencie
----------

1. ↑  LAB.SNG, SNG. *Web umenia* [online]. web umenia, 2020, [cit. 2021-02-13]. Dostupné online.
2. ↑  Siváček, Vladimír. 1980. Výtvarní umelci trnavského okresu. Katalóg vydala Okresná galéria Jána Koniarka v Trnave. Trnava, 1980.
3. ↑  Hrnčírik, Ladislav.1985. Jozef Jurča - jubilejná výstava.Katalóg k výstave vydala Západoslovenská krajská organizácia SZVU v Bratislave. Trnava, 1985.
4. ↑  Jurčová, Simona. 2005. Joseph Jurča - sochár. Katalóg k jubilejnej výstave vydalo Západoslovenské múzeum v Trnave. Trnava, 2005.
5. ↑   *Jurča Joseph | ARCHÍV Galéria Jána Koniarka v Trnave* [online]. archiv.gjk.sk, [cit. 2021-02-13]. Dostupné online. Archivované 2021-04-18 z originálu.

Externé odkazy
--------------

* Diela autora v katalógu Web umenia Slovenskej národnej galérie
* Sochy, plastiky a fontány v Trnave - Nazirkfoto Archivované 2021-03-03 na Wayback Machine

Autoritné údaje: * abART: 43862
* SNK: 166202
* Web umenia: 4612